Astralis er klar til den store finale i Blast pro series

Blast pro series er et storslået event i Royal Arena, hvor der ikke er sparet på lyd, pyroteknik og lir på storskærme. De 12.000 publikummer er også feststemte, og lydniveauet herinde er i perioder højere end en Justin Bieber koncert med de mange skrigende og jublende børn og unge, hver gang Astralis gør det godt.

Astralis er uden tvivl publikumsfavorit i dag, og hele publikum stod også op og klappede, da det var sikkert, at danskerne var klar til den store finale. Holdet var faktisk allerede klar efter 4. runde, men det var ikke sikkert, hvem de skulle møde. Hvis Faze havde vundet over Astralis i den sidste runde, var de også i finalen, og hvis North havde vundet over SK Gaming, kunne det have været et rent danskerbrag i finalen. Men sådan gik det desværre ikke. North kom ellers foran, og de førte mod SK langt hen ad vejen. Men de kunne ikke stå i mod til sidst.

En nervepirrende 5. runde

Selvom at Astralis allerede var kvalificeret til finalen, så endte 5. og sidste runde alligevel med at blive yderst spændende. Astralis kom foran 10-5, og det begyndte at ligne en sikker sejr. Men Faze fik kæmpet sig tilbage til 14-15. Til sidst tog Astralis dog sejren og vandt kampen 16-14. Hvis Faze havde udlignet til 15-15, var kampen endt uafgjort.

I gruppespillet har alle kampene været bedst ud af ét map. I finalen spiller finalisterne bedst i tre maps.

Finaleshowet starter 18.30, og finalen spilles klokken 19.30.