Astralis taber finalen i Blast Pro Series

Det var en helt vildt spændende finale, og til sidst tog SK Gaming sejren.
Det var bedst i tre maps, og i det første startede Astralis med at smadre modstanderen og tog føringen med 12-4. Det så ud til, at sejren var sikret, men SK Gaming fik kæmpet sig tilbage, og de reducerede til 12-10. Astralis holdte dem dog bag sig og vandt mappet 16-11.

I andet map var det tydeligt, at det var SK, der havde valgt det kort. Det blev aldrig rigtig spændende, og SK havde en føring på 10-4. Astralis fik reduceret til 10-8, men derfra tog det fart, og SK Gaming vandt kortet 16-8. Derfor skulle de ud i et tredje og sidste map.

Startede godt men endte skidt

I tredje og afgørende map spilles der til 19, og det så hurtigt ud til, at Astralis ville udradere modstanderen, da de danske helte kom foran med imponerende 9-0. Men derefter gik de i stå, og SK kom tilbage og vandt de næste ti runder, så der lige pludselig stod 10-10. Astralis gik fra at have fuld kontrol over spillet til at se meget modløse ud uden nogen løsninger. Men de fik styr på taktikken og vandt de efterfølgende runder, så de havde et lille forspring på 14-11. Men igen kom SK tilbage og udlignede til 14-14. Derfra var begge teams kun fem point fra sejr. Der var altså lagt op til en nervepirrende afslutning på en fuldstændig vanvittig finale.

Arenaen kogte over, da Astralis kom foran med 15-14, men kort efter lukkede SK atter hullet, og der stod nu 15-15. SK tog derefter for første gang føringen i kampen med 15-16, og Astralis var presset helt i bund. Men de fik styr på situationen og udlignede til 16-16. SK fik igen taget føringen med 16-18. Nu var de kun et point fra sejr. Astralis kunne ikke klare presset, og SG Gaming vandt med slutcifrene 16-19.

Der er en samlet præmiepulje på 250.000 dollars, og SK Gaming får 125.000 dollars, eller hvad der svarer til knap 800.000 kroner. Resten af puljen deles mellem de resterende fem hold.